b'\n_START_ARTICLE_\nPalestina\n_START_SECTION_\nGeografie\n_START_PARAGRAPH_\nPalestina nu este un teritoriu unitar cu grani\xc8\x9be naturale. Conform reperelor geografice \xc8\x99i frontierelor valabile \xc3\xaen timpul administratiei mandatare britanice din 1918-1948, Palestina este delimitat\xc4\x83 spre vest de \xc8\x9b\xc4\x83rmul m\xc4\x83rii Mediterane, spre r\xc4\x83s\xc4\x83rit, de valea Iordanului \xc8\x99i Marea Moart\xc4\x83 \xc8\x99i spre sud-vest de peninsula Sinai. \xc3\x8en trecut no\xc8\x9biunea cuprindea \xc8\x99i teritoriile de pe malul estic al Iordanului, cunoscute \xc8\x99i ca Transiordania.\n_START_SECTION_\nTopografia \xc8\x99i clima\n_START_PARAGRAPH_\nRegiunile geografice ale Palestinei, orientate pe direc\xc8\x9bia nord-sud, sunt clar limitate: C\xc3\xa2mpia de coast\xc4\x83, lan\xc8\x9bul deluros \xc8\x99i montan care porne\xc8\x99te de la piscul cel mai \xc3\xaenalt din regiune, Muntele Hermon, situat \xc3\xaen podi\xc8\x99ul Golan din nordul Palestinei, continu\xc4\x83 cu lan\xc8\x9bul muntos Carmel (care cuprinde \xc8\x99i Taborul), mun\xc8\x9bii Ierusalimului \xc8\x99i podi\xc8\x99ul muntos al Negevului. Aceast\xc4\x83 creast\xc4\x83 muntoas\xc4\x83 care str\xc4\x83bate Palestina de la nord la sud este limitat\xc4\x83 la est de profunda vale rezultat\xc4\x83 din \xe2\x80\x9eruperea sirio-african\xc4\x83\xe2\x80\x9d: Iordanul de nord, cu mla\xc8\x99tinile Hula, Lacul Kineret (Marea Galileei), Iordanul de mijloc, Marea Moart\xc4\x83 (cea mai joas\xc4\x83 mare din lume \xc8\x99i cea mai s\xc4\x83rat\xc4\x83, a c\xc4\x83rei ap\xc4\x83 este o solu\xc8\x9bie supra-saturat\xc4\x83 de s\xc4\x83ruri, \xc3\xaen majoritate clorur\xc4\x83 de sodiu - NaCl, \xc3\xaentr-o concentra\xc8\x9bie care variaz\xc4\x83 cu temperatura \xc8\x99i presiunea atmosferic\xc4\x83) \xc8\x99i continu\xc4\x83 cu Valea Iordanului, care se termin\xc4\x83 \xc3\xaen golful Eilat al M\xc4\x83rii Ro\xc8\x99ii.\n_START_SECTION_\nR\xc3\xa2ul Iordan\n_START_PARAGRAPH_\nR\xc3\xa2ul Iordan (ebraic\xc4\x83 \xd7\xa0\xd7\x94\xd7\xa8 \xd7\x94\xd7\x99\xd7\xa8\xd7\x93\xd7\x9f Nahar Ha Yarden, \xe2\x80\x9er\xc3\xa2ul care coboar\xc4\x83\xe2\x80\x9d; arab\xc4\x83 Al-Urdunn), cu o lungime total\xc4\x83 de 320\xc2\xa0km, care ocup\xc4\x83 cea mai joas\xc4\x83 parte a fosei tectonice sirio-africane, izvor\xc4\x83\xc8\x99te \xc3\xaen mun\xc8\x9bii Antiliban, o prelungire septentrional\xc4\x83 a muntelui Hermon, traverseaz\xc4\x83 pe o mic\xc4\x83 por\xc8\x9biune Libanul spre sud, intr\xc4\x83 \xc3\xaen Israel \xc8\x99i se vars\xc4\x83 \xc3\xaen Lacul Kineret (lac care formeaz\xc4\x83 un mare bazin de acumulare natural \xc3\xaen cadrul albiei Iordanului), travers\xc3\xa2nd kibu\xc8\x9bul Degania, pe coasta meridional\xc4\x83 a lacului, curg\xc3\xa2nd spre sud \xc8\x99i servind drept frontier\xc4\x83 \xc3\xaentre Israel \xc8\x99i Iordania, apoi \xc3\xaentre Cisiordania \xc8\x99i Iordania v\xc4\x83rs\xc3\xa2ndu-se \xc3\xaen Marea Moart\xc4\x83, cu o pant\xc4\x83 cumulativ\xc4\x83 de circa 800 m.\n_START_SECTION_\nLimitele geografice\n_START_PARAGRAPH_\nIni\xc8\x9bial, spre sf\xc3\xa2r\xc8\x99itul mileniului al doilea, prin no\xc8\x9biunea Peleshet din Biblia ebraic\xc4\x83 se \xc3\xaen\xc8\x9belegea \xc8\x9binutul ora\xc8\x99elor-state Gaza, A\xc8\x99kelon, A\xc8\x99dod, Ekron \xc8\x99i Gat, fondate \xc8\x99i locuite de filisteni. Concomitent cu expansiunea militar\xc4\x83 a filistenilor, grani\xc8\x9bele domina\xc8\x9biei lor au fost deplasate spre vest, ele cuprinz\xc3\xa2nd o perioad\xc4\x83 de timp \xc8\x99i zonele deluroase p\xc3\xaen\xc4\x83 la Valea Iordanului, populate de triburile israelite. Dup\xc4\x83 campaniile militare purtate de regele David (ca. 1005-970) \xc8\x99i \xc3\xaenfr\xc3\xa2ngerea filistenilor, \xc8\x9binutul Peleshet s-a restr\xc3\xa2ns din nou la zona c\xc3\xa2mpiei de coast\xc4\x83. Denumirea egiptean\xc4\x83, mai veche, a \xc8\x9binutului, Canaan, a avut acela\xc8\x99i destin istoric. \xc3\x8en scrisorile de la Amarna, datate \xc3\xaen secolul al XIV-lea \xc3\xae.Hr., Canaanul cuprindea doar zona c\xc3\xa2mpiei de coast\xc4\x83. Ulterior, o dat\xc4\x83 cu expansiunea canaani\xc8\x9bilor spre vest, Canaanul desemna \xc3\xaentreg teritoriul situat la vest de Valea Iordanului. La \xc3\xaenceputul secolului al X-lea \xc3\xae.Hr. Canaanul ar fi cuprins doar zona de coast\xc4\x83 a teritoriului. Egiptenii antici au mai folosit pentru regiune \xc8\x99i denumirea Retenu._NEWLINE_Reorganizarea administra\xc8\x9biei provinciale romane \xc3\xaen anul 296 d. Chr. de c\xc4\x83tre \xc3\xaemp\xc4\x83ratul Diocle\xc8\x9bian (284-305)a atras dup\xc4\x83 sine precizarea limitelor geografice ale Palestinei. Provinciei omonime \xc3\xaei apar\xc8\x9binea acum \xc3\xaentreaga Iordanie de Vest sau Cisiordania (teritoriul situat la vest de Iordan p\xc3\xa2n\xc4\x83 la Marea Mediteran\xc4\x83), p\xc4\x83r\xc8\x9bi din Iordania de Est sau (Transiordania), precum \xc8\x99i De\xc8\x99ertul Negev.\n_START_SECTION_\nDenumirea\n_START_PARAGRAPH_\nRegionimul \xe2\x80\x9ePalestina\xe2\x80\x9d provine din etnonimul filisteni, atribuit unei popula\xc8\x9bii de origine indo-european\xc4\x83, stabilit\xc4\x83 \xc3\xaentre secolele XIII-XI \xc3\xae.Hr. pe coasta sud-estic\xc4\x83 a M\xc4\x83rii Mediterane. Sursele egiptene au \xc3\xaenregistrat acest popor sub numele "prst", \xc3\xaen Biblie locuitorii se numesc \xc3\xaen ebraic\xc4\x83 : \xd7\xa4\xd6\xb0\xd7\x9c\xd6\xb4\xd7\xa9\xd6\xb0\xd7\x81\xd7\xaa\xd6\xb4\xd6\xbc\xd7\x99\xd7\x9d \xe2\x80\x9epli\xc8\x99tim\xe2\x80\x9d, iar colectivul, popula\xc8\x9bia, \xe2\x80\x9ePele\xc8\x99et\xe2\x80\x9d, din care a derivat \xc3\xaen greaca veche \xe2\x80\x9ePalaistine\xe2\x80\x9d "\xcf\x80\xce\xb1\xce\xbb\xce\xb1\xce\xb9\xcf\x83\xcf\x84\xce\xb9\xce\xbd\xce\xb7" \xc8\x99i \xc3\xaen latin\xc4\x83 "Palaestina". Termenul Palaistine (\xc3\xaen greac\xc4\x83 \xce\xa0\xce\xb1\xce\xbb\xce\xb1\xce\xb9\xcf\x83\xcf\x84\xce\xb9\xce\xbd\xce\xb7), ata\xc8\x99at la numele Siriei, a fost utilizat \xc3\xaent\xc3\xa2ia oar\xc4\x83 de Herodot (ca. 484 - ca. 425 a. Chr.), care \xc3\xaen\xc8\x9belegea prin el coasta mediteranean\xc4\x83 din sudul Feniciei \xc8\x99i p\xc3\xa2n\xc4\x83 \xc3\xaen actuala zon\xc4\x83 Gaza, coast\xc4\x83 identificat\xc4\x83 ca partea sudic\xc4\x83 a Siriei, cunoscut\xc4\x83 de eleni \xc8\x99i sub denumirea Koelesyria.\n_START_SECTION_\nPalestina antic\xc4\x83\n_START_PARAGRAPH_\nSituat\xc4\x83 pe traseul celor mai importante rute terestre, care asigur\xc4\x83 leg\xc4\x83tura \xc3\xaentre Asia, Africa \xc8\x99i Europa, Palestina a fost str\xc4\x83b\xc4\x83tut\xc4\x83 \xc8\x99i populat\xc4\x83 temporar \xc3\xaenc\xc4\x83 din paleolitic de diverse popoare. A\xc8\x99ezarea Ierihon, \xc3\xaen Israel, fondat\xc4\x83 \xc3\xaen urm\xc4\x83 cu aproximativ nou\xc4\x83 mii de ani, este cel mai vechi ora\xc8\x99 din lume. Cercet\xc4\x83rile arheologice au scos aici la lumin\xc4\x83 o rotond\xc4\x83 din paleoliticul t\xc3\xa2rziu, case din p\xc4\x83m\xc3\xa2nt, unelte \xc8\x99i sculpturi din piatr\xc4\x83, precum \xc8\x99i ceramic\xc4\x83 rudimentar\xc4\x83 datate \xc3\xaen mileniul al VI-lea a.Chr. De la sf\xc3\xa2r\xc8\x99itul mileniului al V-lea a. Chr. dateaz\xc4\x83 casele de piatr\xc4\x83 decorate cu pictur\xc4\x83 mural\xc4\x83, descoperite la Thelelat Ghassul, l\xc3\xa2ng\xc4\x83 Ierihon, precum \xc8\x99i a\xc8\x99ez\xc4\x83rile subterane de la Beer \xc8\x98eva._NEWLINE_Din jurul anului 3000 a. Chr. dateaz\xc4\x83 primele urme ale unor popula\xc8\x9bii semite venite \xc3\xaen "Palestina" probabil dinspre Egipt. Ceva mai t\xc3\xa2rziu, \xc3\xaen jurul anilor 2600 a. Chr., urmeaz\xc4\x83 migra\xc8\x9bia unor triburi semite de nord, venite probabil din Siria. La mijlocul mileniului al III-lea a. Chr. pare s\xc4\x83 fi fost fondat \xc8\x99i Ierusalimul. \xc3\x8en jurul anului 2350 a. Chr. Egiptul \xc3\xae\xc8\x99i extinde domina\xc8\x9bia politic\xc4\x83 asupra unor ora\xc8\x99e-state de pe teritoriul "Palestinei". Migra\xc8\x9biile amintite au fost urmate de cele ale triburilor semite ale canaani\xc8\x9bilor, datate \xc3\xaentre 2100-1900 a. Chr. Atestate \xc3\xaen izvoare egiptene \xc8\x99i constatate de cercet\xc4\x83ri arheologice de dat\xc4\x83 recent\xc4\x83, invaziile canaani\xc8\x9bilor au provocat mari distrugeri materiale. Teritoriile de locuire ale acestei popula\xc8\x9bii, ini\xc8\x9bial nomad\xc4\x83 sau seminomad\xc4\x83, sunt \xc3\xaenregistrate \xc3\xaen izvoarele egiptene sub numele Canaan. Migra\xc8\x9bia canaani\xc8\x9bilor a fost urmat\xc4\x83 de cele ale triburilor semite ale amoni\xc8\x9bilor \xc8\x99i arameilor. Se aminte\xc8\x99te prezen\xc8\x9ba \xc3\xaen zon\xc4\x83 \xc8\x99i a unor popula\xc8\x9bii de origine indo-european\xc4\x83 ca huri\xc8\x9bii si heti\xc8\x9bii._NEWLINE_Memoria istoric\xc4\x83 a Vechiului Testament ajunge p\xc3\xa2n\xc4\x83 \xc3\xaen jurul anului 1700 a. Chr., \xc3\xaen perioada Patriarhilor Abraham sau Avraam, Isaac \xc8\x99i Iacob. Datele oferite de Torah, redactat\xc4\x83 cu \xc3\xaencepere din secolul al VII-lea a. Chr. \xc3\xaen Ierusalim, nu ofer\xc4\x83 \xc3\xaens\xc4\x83 exactitatea necesar\xc4\x83 unor reconstituiri istorice relevante. Relatarea cu privire la descenden\xc8\x9ba lui Abraham din Haran (Gen. 12:4,5), conserv\xc4\x83 amintirea faptului c\xc4\x83 tribul lui Beniamin reprezenta r\xc4\x83m\xc4\x83\xc8\x99i\xc8\x9bele unui trib mai numeros care, potrivit \xe2\x80\x9escrisorilor din Mari\xe2\x80\x9d (ca. 1720 a. Chr.), tr\xc4\x83ia \xc3\xaen corturi \xc3\xaen Mesopotamia de Nord. Izvoare istorice \xc3\xaenregistreaz\xc4\x83 \xc3\xaen prima jum\xc4\x83tate a mileniului al II-lea (ca. 1650 a. Chr.) \xc8\x99i deplas\xc4\x83ri ale popula\xc8\x9biei hicso, urmat\xc4\x83 de intemeierea temporar\xc4\x83 a unui stat. Sub presiunea acestei popula\xc8\x9bii se afl\xc4\x83 poate \xc8\x99i deplasarea, \xc3\xaen acee\xc8\x99i perioad\xc4\x83, spre Egipt, a triburilor lui Iosif \xc8\x99i fra\xc8\x9bii lui._NEWLINE_La mijlocul secolului al XVI-lea a. Chr., probabil dup\xc4\x83 pr\xc4\x83bu\xc8\x99irea autorit\xc4\x83\xc8\x9bii hicsite, "Palestina" devine o provincie egiptean\xc4\x83, autoritatea local\xc4\x83 fiind exercitat\xc4\x83 \xc3\xaen continuare de elita politic\xc4\x83 recrutat\xc4\x83 din r\xc3\xa2ndul canaani\xc8\x9bilor \xc8\x99i a huri\xc8\x9bilor. Informa\xc8\x9bii detaliate sunt oferite de inscrip\xc8\x9biile de la Tell el-Amarna \xc3\xaen Egiptul de Mijloc, datate \xc3\xaen secolul al XIV-lea (cunoscute sub numele generic \xe2\x80\x9escrisorile de la Amarna\xe2\x80\x9d)._NEWLINE_Spre mijlocul secolului al XII-lea, dup\xc4\x83 anul 1177 a. Chr., \xc3\xaen perioada faraonului Ramses al II-lea, pe teritoriul Canaanului, la sud de Fenicia, se stabilesc filisteni, a\xc8\x99a-numitele "popoare ale m\xc4\x83rii", de origine indo-european\xc4\x83. Numele acestui popor se va extinde asupra teritoriului s\xc4\x83u de locuire, cunoscut ulterior sub denumirea generic\xc4\x83 "Palestina".\n_START_SECTION_\nA\xc8\x99ezarea triburilor israelite \xc3\xaen Canaan\n_START_PARAGRAPH_\nRevenirea \xc3\xaen "Palestina" a unor grupuri de descenden\xc8\x9bi ale vechilor triburi semite, conduse de Ieho\xc8\x99ua pe la 1650 a. Chr. Egipt, s-a petrecut probabil spre mijlocul secolului al XIII-lea, dup\xc4\x83 1250 a. Chr., \xc3\xaen perioada faraonului Ramses al II-lea (1279-1213 a. Chr.), ei fiind condu\xc8\x99i de Moise \xc3\xaen pustiu. La Horeb, Moise a depus jur\xc4\x83m\xc3\xa2nt (Exod. 19-20), oblig\xc3\xa2ndu-\xc8\x99i triburile s\xc4\x83 slujeasc\xc4\x83 pe unicul Dumnezeu (Jahve). Aici a primit Moise \xe2\x80\x9eCele zece porunci\xe2\x80\x9d. Dup\xc4\x83 decenii de via\xc8\x9b\xc4\x83 nomad\xc4\x83, petrecut\xc4\x83 \xc3\xaen Sinai, marcat\xc4\x83 de confrunt\xc4\x83ri armate cu alte triburi localnice (madiani\xc8\x9bii \xc8\x99i amaleci\xc8\x9bii), triburile israelite au ajuns pe p\xc4\x83m\xc3\xa2ntul "Palestinei". Dup\xc4\x83 anul 1220 \xc3\xae. Hr., mai exact \xc3\xaen jurul anului 1207 \xc3\xae. Hr., este evocat pentru prima dat\xc4\x83, pe o inscrip\xc8\x9bie din timpul faraonului Merenptahs (1213-1203), etnonimul Israel. At\xc3\xa2t exodul din Egipt c\xc3\xa2t \xc8\x99i ocuparea Canaan-ului de c\xc4\x83tre triburile israelite sunt relatate \xc3\xaen Vechiul Testament, respectiv \xc3\xaen Exodul \xc8\x99i Deuteronomul. Date istorice de dat\xc4\x83 recent\xc4\x83 au eviden\xc8\x9biat \xc3\xaens\xc4\x83 o serie de discrepan\xc8\x9be cronologice \xc8\x99i actuale \xc3\xaentre relat\xc4\x83rile biblice \xc8\x99i rezultatele unor cercet\xc4\x83ri interdisciplinare. Aceste incongruen\xc8\x9be vizeaz\xc4\x83 at\xc3\xa2t datarea exodului din Egipt c\xc3\xa2t \xc8\x99i intrarea ocuparea triburilor israelite \xc3\xaen Canaan. \xc3\x8en ultimele decenii, numero\xc8\x99i cercet\xc4\x83tori \xc3\xaenclin\xc4\x83 s\xc4\x83 considere c\xc4\x83 relat\xc4\x83rile biblice, cu privire la exodul triburilor israelite din Egipt \xc8\x99i ocuparea Canaan-ului nu au fost dovedite istoric. De\xc8\x99i ocuparea \xc8\x99i, respectiv, distrugerea a\xc8\x99ez\xc4\x83rilor fortificate canaanite Bethel, Hazor, Ierihon, Laki\xc8\x99 etc. \xc3\xaen acest interval de timp a fost confirmat\xc4\x83 \xc8\x99i de cercet\xc4\x83rile arheologice, totu\xc8\x99i analogiile cu situa\xc8\x9bii similare, petrecute \xc3\xaen acela\xc8\x99i interval cronologic \xc3\xaen zonele estice ale spa\xc8\x9biului mediteranean \xc8\x99i \xc3\xaen Orientul Apropiat, relativizeaz\xc4\x83 atribuirea lor triburilor israelite. Cercetarea istoric\xc4\x83 actual\xc4\x83 tinde s\xc4\x83 considere - contrar relat\xc4\x83rilor biblice \xc8\x99i a unor teorii sociologice din secolul al XX-lea, respectiv a tezei unor infiltr\xc4\x83ri pa\xc8\x99nice, repetate \xc8\x99i de durat\xc4\x83 (Albrecht All), sau a celei a unor invazii, urmate de confrunt\xc4\x83ri violente provocate de triburile israelite (George Mendenhall \xc8\x99i Normann Gottwald) -, c\xc4\x83 \xc3\xaen jurul anului 1200 a. Chr. \xc3\xaen mediul popula\xc8\x9biei semite, nomade sau seminomade, din Iudea \xc8\x99i Samaria s-a produs o evolu\xc8\x9bie social\xc4\x83 dramatic\xc4\x83. \xc3\x8entr-un interval relativ scurt, de c\xc3\xa2teva decenii, sunt \xc3\xaentemeiate aici, \xc3\xaen zona Mun\xc8\x9bilor Iudeii \xc8\x99i a Mun\xc8\x9bilor Samariei, un num\xc4\x83r de peste 250 a\xc8\x99ez\xc4\x83ri situate \xc3\xaen zonele \xc3\xaenalte, pe coastele sau pe v\xc3\xa2rfurile mun\xc8\x9bilor. Majoritatea acestor a\xc8\x99ez\xc4\x83ri, situate pe teritoriile biblice ale triburilor lui Iuda, Beniamin, Efraim \xc8\x99i Manase, au fost locuite ne\xc3\xaentrerupt p\xc3\xa2n\xc4\x83 \xc3\xaen perioada Regatului Israel, atunci c\xc3\xa2nd locuitorii s\xc4\x83i erau \xc8\x99i se considerau israeli\xc8\x9bi.\n_START_SECTION_\nDomina\xc8\x9bia elen\xc4\x83 \xc3\xaen Palestina\n_START_PARAGRAPH_\nImperiul Persan a c\xc4\x83zut \xc3\xaen fa\xc8\x9ba trupelor elene ce apar\xc8\x9bineau generalului macedonean Alexandru cel Mare. Dup\xc4\x83 moartea sa, \xc3\xaen absen\xc8\x9ba mo\xc8\x99tenitorilor, cuceririle sale au fost imp\xc4\x83r\xc8\x9bite \xc3\xaentre generali, iar regiunea evreilor (Iudea, cum a devenit cunoscut\xc4\x83) a fost prima parte a dinastiei Ptolemaice \xc8\x99i parte din Imperiul Seleucid._NEWLINE_Teritoriul, \xc3\xaen acea perioada, a fost schimbat considerabil de cre\xc8\x99terea extensiva \xc8\x99i dezvoltarea planurilor urbane \xc8\x99i crearea oraselor bine fortificate. Ceramica elen\xc4\x83 a fost produs\xc4\x83 \xc8\x99i a absorbit tradi\xc8\x9biile filistine. Comer\xc8\x9bul a \xc3\xaenflorit, cel mai mult \xc3\xaen zonele elenizate, cum ar fi A\xc8\x99kelon, Jaffa, Ierusalim, Gaza si anticul Nablus_NEWLINE_Popula\xc8\x9biei evreilor din Iudea i-a fost permis\xc4\x83 autonomie limitata \xc3\xaen religie \xc8\x99i administra\xc8\x9bie.\n_START_SECTION_\nPalestina \xc3\xaen Imperiul Roman\n_START_PARAGRAPH_\nDe\xc8\x99i reprezentantul expansiunii romane, generalul Pompei sose\xc8\x99te \xc3\xaen Iudeea de sub Dinastia Hasmonean\xc4\x83 \xc3\xaen 63 e.v., domina\xc8\x9bia roman\xc4\x83 este \xc3\xaent\xc4\x83rit\xc4\x83 cu instalarea lui Irod cel Mare (I-ul) ca rege. Planificarea urban\xc4\x83 sub domina\xc8\x9bia roman\xc4\x83-herodian\xc4\x83 a fost caracterizat\xc4\x83 prin ora\xc8\x99e construite \xc3\xaen jurul unui forum - intersec\xc8\x9bia principal\xc4\x83 a dou\xc4\x83 mari str\xc4\x83zi - Cardo (Nord-Sud) \xc8\x99i Decumanus (Est-Vest). Ora\xc8\x99ele erau conectate printr-o re\xc8\x9bea de str\xc4\x83zi complex\xc4\x83, creat\xc4\x83 \xc3\xaen scopuri economice \xc8\x99i militare. Printre cele mai notabile r\xc4\x83m\xc4\x83\xc8\x99i\xc8\x9be arheologice din aceast\xc4\x83 er\xc4\x83 au r\xc4\x83mas Herodium (la sud de Betleem) \xc8\x99i Cesarea.\n_START_SECTION_\nDate istorice\n_START_PARAGRAPH_\n1891 \xe2\x80\x93 primul protest al notabililor arabi din Ierusalim adresat oficialit\xc4\x83\xc8\x9bilor otomane \xc3\xaempotriva imigra\xc8\x9biei evreie\xc8\x99ti \xc8\x99i a cump\xc4\x83r\xc4\x83rii de p\xc4\x83m\xc3\xa2nturi._NEWLINE_1897 \xe2\x80\x93 Primul congres sionist la Basel, \xc3\xaen Elve\xc8\x9bia proclam\xc4\x83 c\xc4\x83 \xe2\x80\x9eobiectivul final al sionismului este crearea unui c\xc4\x83min pentru poporul evreu \xc3\xaen Palestina\xe2\x80\x9c._NEWLINE_1913 \xe2\x80\x93 primul congres na\xc8\x9bionalist arab cere Parisului autonomia pentru provinciile arabe ale imperiului Otoman._NEWLINE_Mai 1916 \xe2\x80\x93 Acordul Sykes\xe2\x80\x93Picot tran\xc8\x99eaz\xc4\x83 viitorul partaj al teritoriilor. Libanul \xc8\x99i Siria ar fi urmat s\xc4\x83 revin\xc4\x83 Fran\xc8\x9bei, Irakul \xc8\x99i Transiordania, Marii Britanii, Palestina - unei administra\xc8\x9bii interna\xc8\x9bionale._NEWLINE_2 noiembrie 1917 \xe2\x80\x93 Declara\xc8\x9bia Balfour - secretarul britanic al Foreign Office, Sir Arthur Balfour, promite liderilor sioni\xc8\x99ti, \xc3\xaen numele guvernului britanic, un \xe2\x80\x9eC\xc4\x83min na\xc8\x9bional evreiesc\xe2\x80\x9d \xc3\xaen Palestina._NEWLINE_1918 \xe2\x80\x93 armata englez\xc4\x83 ocup\xc4\x83 Palestina \xc8\x99i o supune unui regim de administra\xc8\x9bie militar\xc4\x83._NEWLINE_Februarie 1919 \xe2\x80\x93 Conferin\xc8\x9ba de pace de la Paris refuz\xc4\x83 arabilor independen\xc8\x9ba. Primul congres de la Ierusalim al arabilor palestinieni se opune stabilirii unui c\xc4\x83min na\xc8\x9bional evreiesc \xc3\xaen Palestina._NEWLINE_1921 \xe2\x80\x93 conferin\xc8\x9ba de la Cairo: Transiordania ob\xc8\x9bine de la britanici dreptul la o administra\xc8\x9bie autonom\xc4\x83, condus\xc4\x83 de dinastia beduin\xc4\x83 ha\xc8\x99emit\xc4\x83_NEWLINE_1921 - 1929 \xe2\x80\x93 arabi instiga\xc8\x9bi omoar\xc4\x83 sute de evrei la Hebron, Ierusalim, Jaffa \xc8\x99i alte localit\xc4\x83\xc8\x9bi din Palestina._NEWLINE_1936-1939 \xe2\x80\x93 revolta arab\xc4\x83 \xc3\xaempotriva mandatului britanic este \xc3\xaen\xc4\x83bu\xc8\x99it\xc4\x83 de britanici, care folosesc ocazia pentru a se debarasa de obliga\xc8\x9biile asumate fa\xc8\x9b\xc4\x83 de Liga Na\xc8\x9biunilor de a crea un \xe2\x80\x9eC\xc4\x83min na\xc8\x9bional evreiesc\xe2\x80\x9d \xc3\xaen Palestina - pe a c\xc4\x83ror baz\xc4\x83 au ab\xc8\x9binut mandatul - \xc8\x99i limiteaz\xc4\x83 drastic imigra\xc8\x9bia evreiasc\xc4\x83, promi\xc8\x9b\xc3\xa2nd arabilor crearea unui stat palestinian arab._NEWLINE_29 noiembrie 1947 \xe2\x80\x93 Organiza\xc8\x9bia Na\xc8\x9biunilor Unite decreteaz\xc4\x83 partajarea Palestinei \xc3\xaen dou\xc4\x83 state, unul evreiesc \xc8\x99i unul arab, din momentul retragerii mandatului britanic, \xc3\xaen 15 mai 1948 (rezolu\xc8\x9bia 181). Lumea arab\xc4\x83 respinge aceast\xc4\x83 decizie._NEWLINE_14 mai 1948 \xe2\x80\x93 proclamarea statului Israel, \xc3\xaempotriva c\xc4\x83ruia armatele arabe intr\xc4\x83 \xc3\xaen r\xc4\x83zboi. La sf\xc3\xa2r\xc8\x99itul conflictului, \xc3\xaen 13 ianuarie 1949, 700.000 de mii de palestinieni se refugiaz\xc4\x83 \xc3\xaen Cisiordania, \xc3\xaen Gaza \xc8\x99i \xc3\xaen \xc8\x9b\xc4\x83rile arabe vecine. Un zid traverseaz\xc4\x83 Ierusalimul separ\xc3\xa2nd Ierusalimul de Est de cel vestic. Se semneaz\xc4\x83 un armisti\xc8\x9biu \xc3\xaentre Israel \xc8\x99i statele arabe beligerante, ca baz\xc4\x83 a unor eventuale tratate de pace, op\xc8\x9biune care a fost respins\xc4\x83 categoric de arabi \xc3\xaen 1967 prin cele trei Nu! ale conferin\xc8\x9bei Ligii Arabe de la Khartoum. Linia de \xc3\xaencetare a focului din 1948 (Linia verde) va fi reclamat\xc4\x83 ulterior, dup\xc4\x83 o nou\xc4\x83 \xc3\xaenfr\xc3\xa2ngere a statelor arabe, din R\xc4\x83zboiul de \xc8\x98ase Zile, cu noi cuceriri teritoriale israeliene, ca un fel de grani\xc8\x9b\xc4\x83 semi-recunoscut\xc4\x83, celelalte teritorii preluate de sub ocupa\xc8\x9bia iordanian\xc4\x83 (Cisiordania) \xc8\x99i egiptean\xc4\x83 (F\xc3\xa2\xc8\x99ia Gaza) c\xc4\x83p\xc4\x83t\xc3\xa2nd titlul de \xe2\x80\x9eteritorii ocupate (cotropite)\xe2\x80\x9d (\xc3\xaen limbajul statelor arabe \xc8\x99i al sprijinitorilor lor)._NEWLINE_\xc3\x8en R\xc4\x83zboiul arabo-israelian din 1948 F\xc3\xa2\xc8\x99ia Gaza este ocupat\xc4\x83 de egipteni, iar Iordania ocup\xc4\x83 Cisiordania._NEWLINE_22 septembrie 1948 - Potrivit hot\xc4\x83r\xc3\xa2rii Ligii Arabe, Adunarea na\xc8\x9bionala palestinian\xc4\x83 din F\xc3\xa2\xc8\x99ia Gaza aprob\xc4\x83, sub control egiptean, numirea \xe2\x80\x9eGuvernului Intregii Palestine\xe2\x80\x9d cu sediul la Gaza. Prim ministru este numit Ahmed Hilmi Pa\xc8\x99a Abd al Baki. Guvernul acesta este recunoscut de \xc8\x9b\xc4\x83rile arabe, cu excep\xc8\x9bia Transiordaniei,\xc8\x99i nu are practic dec\xc3\xa2t o func\xc8\x9bie simbolic\xc4\x83. El va fi dizolvat \xc3\xaen 1959._NEWLINE_1 decembrie 1948 - Ca reac\xc8\x9bie la formarea guvernului de la Gaza, Conferin\xc8\x9ba notabililor arabi palestineni din Cisiordania, la Ieriho,apoi la 24 decembrie 1948 o conferin\xc8\x9b\xc4\x83 similar\xc4\x83 la Ramallah, \xc8\x99i apoi o alt\xc4\x83 conferin\xc8\x9b\xc4\x83 la Nablus, organizate de autorit\xc4\x83\xc8\x9bile transiordaniene, \xc3\xael proclam\xc4\x83 pe regele Transiordaniei Abdallah I ca \xe2\x80\x9erege al \xc3\xaentregii Palestine\xe2\x80\x9d \xc8\x99i cere unirea \xe2\x80\x9ePalestinei arabe\xe2\x80\x9d cu Transiordania, sub un singur sceptru. Aceste hot\xc4\x83r\xc3\xa2ri nu sunt acceptate de reprezentan\xc8\x9bi ai palestinenilor din afara Cisiordaniei \xc8\x99i de celelalte state arabe. \xc3\x8en februarie 1950 se des\xc4\x83v\xc3\xa2r\xc8\x99e\xc8\x99te unirea Cisiordaniei cu Transiordania, \xc8\x99i \xc3\xaentemeierea Regatului Ha\xc8\x99emit al Iordaniei. Un an mai t\xc3\xa2rziu, \xc3\xaen 1951 regele Abdallah al Iordaniei este asasinat \xc3\xaen Ierusalimul de Est de un arab palestinian._NEWLINE_28 mai 1964 \xe2\x80\x93 dup\xc4\x83 crearea, la Cairo, a Organiza\xc8\x9biei pentru Eliberarea Palestinei (OEP), Consiliul Na\xc8\x9bional Palestinian (CNP) adopt\xc4\x83 \xc3\xaen Ierusalimul de Est, sub control iordanian, o Cart\xc4\x83 \xc3\xaen care declar\xc4\x83 lupta permanent\xc4\x83 \xc8\x99i pe toate c\xc4\x83ile (metoda principal\xc4\x83 fiind terorismul) \xc3\xaempotriva Statului Israel \xc8\x99i a cet\xc4\x83\xc8\x9benilor s\xc4\x83i._NEWLINE_Iunie 1967 \xe2\x80\x93 R\xc4\x83zboiul de \xc8\x98ase Zile, \xc3\xaen urma c\xc4\x83ruia Israelul ocup\xc4\x83 Ierusalimul de Est, Cisiordania \xc8\x99i F\xc3\xa2\xc8\x99ia Gaza._NEWLINE_22 noiembrie 1967 \xe2\x80\x93 rezolu\xc8\x9bia 242 a ONU, respins\xc4\x83 de arabi, afirm\xc4\x83 \xe2\x80\x9einadmisibilitatea achizi\xc8\x9biei de teritorii prin r\xc4\x83zboi \xc8\x99i necesitatea de a lucra pentru o pace just\xc4\x83 \xc8\x99i durabil\xc4\x83 permi\xc8\x9b\xc3\xa2nd fiec\xc4\x83rui stat din regiune s\xc4\x83 tr\xc4\x83iasc\xc4\x83 \xc3\xaen securitate\xe2\x80\x9c._NEWLINE_21 martie 1968 \xe2\x80\x93 400 de combatan\xc8\x9bi ai OEP, sus\xc8\x9binu\xc8\x9bi de armata iordanian\xc4\x83, rezist\xc4\x83 unui atac al unei unit\xc4\x83\xc8\x9bi israeliene \xc3\xaempotriva unei baze din Karameh \xc3\xaen Iordania. Palestinienii fac din aceast\xc4\x83 b\xc4\x83t\xc4\x83lie un simbol al rezisten\xc8\x9bei lor._NEWLINE_4 februarie 1969 \xe2\x80\x93 Yasser Arafat este ales pre\xc8\x99edinte al Comitetului Executiv al OEP._NEWLINE_10 decembrie 1969 \xe2\x80\x93 ONU recunoa\xc8\x99te existen\xc8\x9ba \xe2\x80\x9epoporului palestinian\xe2\x80\x9c._NEWLINE_16-22 septembrie 1970 \xe2\x80\x93 insurec\xc8\x9bia declan\xc8\x99at\xc4\x83 de OEP pentru a cuceri puterea \xc3\xaen Iordania este reprimat\xc4\x83 de regele Hussein, cu peste 3.000 de mor\xc8\x9bi. OEP se repliaz\xc4\x83 \xc3\xaen Liban. Evenimentele cap\xc4\x83t\xc4\x83 numele de Septembrie cel Negru, care devine \xc8\x99i numele uneia dintre organiza\xc8\x9biile teroriste care apar\xc8\x9binea de OEP. Terori\xc8\x99ti din aceast\xc4\x83 organiza\xc8\x9bie vor ataca \xc8\x99i ucide 11 sportivi israelieni la Olimpiada de la M\xc5\xa9nchen._NEWLINE_12 iunie 1972 \xe2\x80\x93 OEP aprob\xc4\x83 crearea unui stat \xe2\x80\x9e\xc3\xaen fiecare parte din Palestina eliberat\xc4\x83\xe2\x80\x9c._NEWLINE_13 noiembrie 1974 \xe2\x80\x93 la ONU, unde apare cu o ramur\xc4\x83 de m\xc4\x83slin \xc8\x99i cu un pistol, Arafat ob\xc8\x9bine pentru OEP un loc de observator._NEWLINE_Iunie 1982 \xe2\x80\x93 Israelul atac\xc4\x83 \xc8\x99i ocup\xc4\x83 sudul Libanului, devenit un \xe2\x80\x9eFatahland\xe2\x80\x9d, o uria\xc8\x99\xc4\x83 baz\xc4\x83 de antrenament terorist interna\xc8\x9bional (unde s-au antrenat terori\xc8\x99ti din grup\xc4\x83rile Baader-Meinhof, a lui Carlos, Armata Ro\xc8\x99ie Japonez\xc4\x83 \xc8\x99.a. p\xc3\xa2n\xc4\x83 la Beirut \xc8\x99i constr\xc3\xa2nge OEP s\xc4\x83 se replieze \xc3\xaen Tunis. \xc3\x8en septembrie unit\xc4\x83\xc8\x9bi de insurgen\xc8\x9bi libanezi cre\xc8\x99tini au declan\xc8\x99at masacrele din taberelor de refugia\xc8\x9bi palestinieni de la Sabra \xc8\x99i Shatila. Armata israelian\xc4\x83 a fost acuzat\xc4\x83 c\xc4\x83 nu a intervenit la timp ca \xc8\x99\xc4\x83 \xc3\xaempiedice aceste masacre, de\xc8\x99i ea a aflat de ele post-factum. O comisie de anchet\xc4\x83 statal\xc4\x83 israelian\xc4\x83 a dus la demisia Ministrului ap\xc4\x83r\xc4\x83rii, Ariel Sharon \xe2\x80\x9epentru c\xc4\x83 nu a luat \xc3\xaen considera\xc8\x9bie aceast\xc4\x83 posibilitate\xe2\x80\x9d._NEWLINE_9 decembrie 1987 \xe2\x80\x93 \xc3\xaenceputul Intifadei de 6 ani, o serie de acte teroriste declan\xc8\x99ate de diferite grup\xc4\x83ri palestiniene \xc3\xaempotriva popula\xc8\x9biei civile israeliene._NEWLINE_15 noiembrie 1988 - Yasser Arafat proclam\xc4\x83, \xc3\xaen exil, la Alger, Statul Palestina._NEWLINE_13 septembrie 1993 \xe2\x80\x93 dup\xc4\x83 mai multe luni de negocieri secrete Israelul \xc8\x99i OEP se recunosc mutual \xc8\x99i semneaz\xc4\x83 la Oslo o \xe2\x80\x9eDeclara\xc8\x9bie de principii\xe2\x80\x9d, cu recunoa\xc8\x99terea autonomiei palestiniene \xc3\xaen vederea unei reglement\xc4\x83ri permanente. Arafat declar\xc4\x83 solemn, \xc3\xaen numele poporului palestinian, c\xc4\x83 renun\xc8\x9b\xc4\x83 total \xc8\x99i definitiv la terorism (\xc3\xaen realitate, activitatea terorist\xc4\x83 palestinian\xc4\x83 va continua fiind ac\xc8\x9bionat\xc4\x83 de grup\xc4\x83ri paraoficiale. Primul-ministru israelian Itzhak Rabin \xc8\x99i Arafat \xc3\xae\xc8\x99i str\xc3\xa2ng m\xc3\xa2na._NEWLINE_5 mai 1994 \xe2\x80\x93 \xc3\xaenceputul instaur\xc4\x83rii unui regim de autonomie palestinian\xc4\x83 prev\xc4\x83zut pentru cinci ani._NEWLINE_1 iulie 1994 \xe2\x80\x93 Arafat se re\xc3\xaentoarce pe p\xc4\x83m\xc3\xa2nt palestinian \xc8\x99i creeaz\xc4\x83 la Gaza Autoritatea palestinian\xc4\x83, guvern autonom pentru zonele evacuate de Israel._NEWLINE_4 noiembrie 1995 \xe2\x80\x93 asasinarea lui Rabin de c\xc4\x83tre un extremist evreu._NEWLINE_20 ianuarie 1996 \xe2\x80\x93 dup\xc4\x83 evacuarea de c\xc4\x83tre Israel a principalelor ora\xc8\x99e din Cisiordania, Arafat este ales pre\xc8\x99edinte al Autorit\xc4\x83\xc8\x9bii Palestiniene. Alegerea unui prim parlament \xc3\xaen teritoriile palestiniene._NEWLINE_14 decembrie 1998 \xe2\x80\x93 vizita istoric\xc4\x83 a pre\xc8\x99edintelui american Bill Clinton \xc3\xaen Gaza._NEWLINE_11-25 iulie 2000 \xe2\x80\x93 dup\xc4\x83 patru ani de impas, negocierile de la Camp David dintre Arafat \xc8\x99i primul-ministru israelian Ehud Barak se termin\xc4\x83 cu un nou e\xc8\x99ec._NEWLINE_28 septembrie \xe2\x80\x93 \xc3\xaenceputul celei de-a doua Intifada (2000-2004)(, preg\xc4\x83tit\xc4\x83 din timp \xc8\x99i declan\xc8\x99at\xc4\x83 cu pretextul unei vizite a lui Ariel Sharon, \xc8\x99eful opozi\xc8\x9biei, pe Muntele Templului din Ierusalim. [Este vorba de locul, dup\xc4\x83 tradi\xc8\x9bie, al Templului evreiesc din Ierusalim, pe care au fost construite mai t\xc3\xa2rziu sanctuarul musulman alc\xc4\x83tuit din Moscheea Al-Aqsa \xc8\x99i Domul St\xc3\xa2ncii._NEWLINE_3 decembrie 2001 \xe2\x80\x93 de\xc8\x99i - prin conven\xc8\x9bia de la Oslo - Arafat s-a obligat s\xc4\x83 \xc3\xaenceteze total actele insurgente \xc8\x99i teroriste contra popula\xc8\x9biei israeliene, el a continuat aceste activit\xc4\x83\xc8\x9bi, prin intermediul unor grup\xc4\x83ri paramilitare, paraoficiale \xc8\x99i cu denumiri diverse, \xe2\x80\x9eTanzim\xe2\x80\x9d, \xe2\x80\x9eJihad \xe2\x80\x9d (r\xc4\x83zboi sf\xc4\x83nt), Brig\xc4\x83zile Al Aksa, Brig\xc4\x83zile \xe2\x80\x9eIz-a-Din-el-Kasam\xe2\x80\x9d \xc8\x99.a. Guvernul israelian a decis un fel de domiciliu for\xc8\x9bat pentru Arafat \xc3\xaen \xe2\x80\x9eMukata\xe2\x80\x9d, sediul administra\xc8\x9biei palestiniene la Ramallah._NEWLINE_29 martie 2002 \xe2\x80\x93 Israelul construie\xc8\x99te un zid \xc3\xaentre Israel \xc8\x99i Cisiordania, pentru a \xc3\xaempiedica jaful organizat de automobile (peste 20% din automobilele israeliene au fost trecute pe teritoriul Autonomiei),de utilaj agricol: tractoare, autocamioane, animale, mii de stupi de albine, culesul peste noapte a mii de hectare de recolt\xc4\x83 \xc8\x99i \xc3\xaen special, infiltrarea de \xe2\x80\x9e\xc8\x99ahizi\xe2\x80\x9d - sinuciga\xc8\x99i cu bombe (kamikaze) condu\xc8\x99i de sentimente religioase extremiste, de probleme sociopatologice, sau de argumente pecuniare._NEWLINE_24 iunie \xe2\x80\x93 pre\xc8\x99edintele George W. Bush le cere palestinienilor s\xc4\x83-\xc8\x99i schimbe conduc\xc4\x83torul._NEWLINE_30 aprilie 2003 \xe2\x80\x93 lansarea \xe2\x80\x9eH\xc4\x83r\xc8\x9bii de drumuri\xe2\x80\x9d, plan american de pace de inspira\xc8\x9bie saudit\xc4\x83._NEWLINE_18 decembrie \xe2\x80\x93 Sharon lanseaz\xc4\x83 un \xe2\x80\x9eplan de separare\xe2\x80\x9d de palestinieni. \xc3\x8en februarie 2004 anun\xc8\x9b\xc4\x83 apropiata demolare a satelor agricole israeliene din zona Gaza._NEWLINE_22 martie 2004 \xe2\x80\x93 lichidarea de c\xc4\x83tre Israel a \xc8\x99eicului Ahmad Yassin, creatorul \xc8\x99i \xc8\x99eful organiza\xc8\x9biei teroriste \xc8\x99i fundamentaliste islamice Hamas._NEWLINE_11 noiembrie \xe2\x80\x93 decesul lui Arafat la Paris, urmat de scandalul zecilor de milioane de dolari adunate de Arafat din surse oculte \xc8\x99i depuse \xc3\xaen b\xc4\x83nci elve\xc8\x9biene la discre\xc8\x9bia so\xc8\x9biei sale, Suwa Tawil-Arafat._NEWLINE_9 ianuarie 2005 \xe2\x80\x93 dr.Mahmud Abbas este ales pre\xc8\x99edinte al Autorit\xc4\x83\xc8\x9bii Palestiniene._NEWLINE_21 iunie \xe2\x80\x93 \xc3\xaent\xc3\xa2lnire Abbas-Sharon la Ierusalim._NEWLINE_15-23 august \xe2\x80\x93 Israelul evacueaz\xc4\x83 21 de sate agricole israeliene din Gaza \xc8\x99i 4 din Cisiordania._NEWLINE_12 septembrie \xe2\x80\x93 sf\xc3\xa2r\xc8\x99itul retragerii israeliene din Gaza._NEWLINE_1 ianuarie 2006 \xe2\x80\x93 palestinienii re\xc3\xaencep atacurile teroriste \xc3\xaempotriva Israelului._NEWLINE_25 ianuarie 2006 \xe2\x80\x93 alegeri legislative palestiniene: Hamas ob\xc8\x9bine majoritatea absolut\xc4\x83 \xc3\xaen F\xc3\xa2\xc8\x99ia Gaza cu 76 de locuri, contra Fatah (43 de locuri). \xc3\x8en luptele pentru putere care se declan\xc8\x99eaz\xc4\x83 sunt schingiui\xc8\x9bi \xc8\x99i uci\xc8\x99i sute de lupt\xc4\x83tori \xc8\x99i activi\xc8\x99ti din Fatah: arunca\xc8\x9bi de pe case, \xc3\xaempu\xc8\x99ca\xc8\x9bi \xc3\xaen ceaf\xc4\x83, sau \xc3\xaen genunchi, etc. R\xc4\x83ni\xc8\x9bii cei mai grav din ambele tabere sunt transporta\xc8\x9bi la spitalele din Israel pentru salvare \xc8\x99i tratament._NEWLINE_29 noiembrie 2012, \xc3\xaen urma unui vot al Adun\xc4\x83rii Generale a ONU, Palestina s-a transformat din \xe2\x80\x9eentitatea\xe2\x80\x9d palestinian\xc4\x83 \xc3\xaen \xe2\x80\x9estat observator nemembru al ONU\xe2\x80\x9d. Rezolu\xc8\x9bia care recunoa\xc8\x99te statalitatea Palestinei a fost adoptat\xc4\x83 cu 138 de voturi pentru, 9 \xc3\xaempotriv\xc4\x83 \xc8\x99i 41 de ab\xc8\x9bineri.'